**Precizētais informatīvais ziņojums**

**„Par Latvijas Republikas valdības un Eiropas Kosmosa aģentūras Eiropas sadarbības valsts līgumā minēto saistību izpildi”**

Saskaņā ar Ministru kabineta 2013.gada 27.augusta sēdes protokola (Prot.Nr.46 102.§) „Par valsts budžeta jaunajām politikas iniciatīvām 2014., 2015. un 2016.gadam” nolemto netika atbalstīta Izglītības un zinātnes ministrijas (turpmāk – ministrija) viena no jaunajām politikas iniciatīvām - „Latvijas dalības Eiropas Kosmosa aģentūras Eiropas sadarbības valsts statusā nodrošināšana”. Ņemot vēra minēto un pamatojoties uz Ministru kabineta 2013.gada 15.oktobra sēdes protokolā (Prot.Nr.54 52.§) nolemto, ministrija ir sagatavojusi precizētu informatīvo ziņojumu ar priekšlikumiem par minētās iniciatīvas ietvaros īstenojamo pasākumu, kurš saistīts ar Latvijas Republikas valdības un Eiropas Kosmosa aģentūras Eiropas sadarbības valsts līguma (turpmāk – ESV līgums) finansēšanu un Latvijas turpmāko rīcību saistībā ar sadarbību ar Eiropas Kosmosa aģentūru (turpmāk – EKA).

**Ministrijas un EKA sadarbības attīstības gaita:**

1. 2009.gada 23.jūlijā izglītības un zinātnes ministre Tatjana Koķe Latvijas Republikas valdības vārdā parakstīja Latvijas Republikas valdības un Eiropas Kosmosa aģentūras līgumu par sadarbību kosmosa jomā miermīlīgiem mērķiem. Minētais līgums ir stājies spēkā.
2. 2010.gada 23.-25.martā tika organizēts EKA ekspertu audits Latvijā, kura mērķis bija novērtēt Latvijas gatavību EKA sadarbības valsts statusam un tā rezultātā EKA eksperti novērtēja Latvijas pētniecisko, rūpniecisko un intelektuālo infrastruktūru un tehniskās iespējas kā potenciāli atbilstošas, lai startētu EKA kosmosa programmās.
3. 2011.gada 4.ceturksnī ministrija veica pasūtījumu ekonomiski tehniska pamatojuma izstrādei par Latvijas dalību EKA sadarbības valsts statusā, lai iespējami pilnvērtīgi un ilgtermiņā izvērtētu visas potenciālās Latvijas izmaksas un ieguvumus no Latvijas iesaistīšanās EKA sadarbības valsts statusā sākot ar 2014.gadu.
4. 2012.gada 3.ceturksnī saskaņā ar Valdības rīcības plānā Deklarācijas par Valda Dombrovska vadītā Ministru kabineta iecerēto darbību īstenošanai (apstiprināts ar Ministru kabineta 2012.gada 16.februāra rīkojumu Nr.84) (turpmāk – rīcības plāns) paredzēto – noslēgt Eiropas sadarbības valsts līgumu ar EKA, lai īstenotu rīcības plāna 10.2 punkta pasākumu „Dalība Eiropas Kosmosa aģentūras projektos kosmosa tehnoloģijās” – izstrādāts likumprojekts „Par Latvijas Republikas valdības un Eiropas Kosmosa aģentūras Eiropas sadarbības valsts līgumu”.
5. Ministru kabineta 2012.gada 11.decembra sēdē (prot.Nr.70 14.§ ), atbalstīta Latvijas Republikas valdības un Eiropas Kosmosa aģentūras Eiropas sadarbības valsts līguma parakstīšana, izglītības un zinātnes ministru pilnvarojot parakstīt līgumu.
6. 2013.gada 15.martā izglītības un zinātnes ministrs Roberts Ķīlis Latvijas Republikas valdības vārdā parakstīja ESV līgumu. ESV Līgums stājas spēkā pēc tā ratificēšanas saeimā un PECS (*Plan of European Cooperating State -* Eiropas Sadarbības valsts plāns) hartas parakstīšanas 2014.gada 14.martā.
7. Sākot ar 2013.gada 25.aprīli, ir uzsāktas šādas darbības, kas ir paredzētas saskaņā ar noslēgto ESV līguma 7, 14.pantu un pielikuma II.2 un it īpašiII.4.2. pantu:
   1. š.g. 25.aprīlī EKA kopā ar ministriju organizēja informatīvo sanāksmi Rīgā potenciālajiem EKA projektu pieteicējiem, kurā piedalījās ap 50 pārstāvjiem no 23 institūcijām;
   2. š.g.6.maijā EKA izsludināja pieteikšanos pirmajam EKA PECS projektu uzsaukumam (turpmāk – uzsaukums);
   3. š.g.1.jūlijā uzsaukums noslēdzās un tā rezultātā ar kosmosu jomu saistītās zinātniskās institūcijas un uzņēmumi iesniedza 33 projektus;
   4. no š.g. 8.jūlija līdz 13.septembrim EKA eksperti izvērtēja iesniegtos projektus;
   5. š.g. 3.oktobrī EKA eksperti kopā ar ministriju atlasīja finansējamos EKA PECS projektus Rīgā, tā rezultātā 100% finansēšanai ir atlasīti 10 EKA PECS projekti 1 135 783 EUR apmērā (turpmāk – EKA PECS projekti). Starp finansējuma ieguvējām ir 8 zinātniskās institūcijas un 2 komercsabiedrības. Turpmāko 5 gadu laikā, ir paredzēti vēl vismaz 3 šādi uzsaukumi.

8. Turpmāk paredzētās darbības saskaņā ar ESV līgumu pēc ESV līguma ratificēšanas Saeimā:

8.1. 2014.gada 14.martā - EKA PECS hartas parakstīšana, kurā tiek definēti Latvijas finansiālā ieguldījuma termiņi un nosacījumi;

8.2. 2014.gada aprīlī pēc PECS hartas parakstīšanas pirmā maksājuma veikšana EKA ne mazāk kā 948 785 LVL apmērā (1 349 999 EUR).

**Nepieciešamais papildus finansējums**

Saskaņā ar 2013.gada 15.martā parakstīto ESV līgumu II.4.2. punktā minēto „Minimālais finanšu iemaksas apmērs, kas nepieciešams jebkuras Eiropas Sadarbības Valsts dalībai Eiropas Sadarbības Valsts Plānā uz pieciem gadiem, ir EUR 5 miljoni (pieci miljoni eiro) 2001. gada ekonomiskajos apstākļos”. Ņemot to vērā, nav iespējams noteikt precīzu summu līguma darbības gados no 2014 līdz 2018.gadam. Tomēr saskaņā ar Eiropas Kosmosa aģentūras eksperta prognozēto 2014.gada ekonomiskajos apstākļos šī summa varētu sastādīt EUR 1.350 miljoni, jeb **LVL 948 785[[1]](#footnote-1)**. (1 350 000\*0,702804= 948 785LVL). Savukārt par katru nākamo gadu, ņemot vērā ekonomiskos apstākļus gada maksājuma summa pieaug pa aptuveni EUR 50 tūkst. jeb 35 140 LVL. Pirmais maksājums ir jāpārskaita vienā maksājumā, 13 mēnesī pēc ESV līguma parakstīšanas. Ņemot vērā, ka ESV līgums tika parakstīts 2013.gada 15.martā, pirmais maksājums ap 948 785 LVL apmērā ir jāpārskaita 2014.gada 31.martā. Savukārt nākamajos gados maksājumi jāveic trīs reizes gadā februārī, jūnijā un oktobrī summu sadalot trīs daļās.

Paredzamais aptuvenais nepieciešamais finansējums līgumā minēto saistību izpildei no 2014.-2018.gadam.

|  |  |  |  |  |  |
| --- | --- | --- | --- | --- | --- |
|  | 2014.gads | 2015.gads | 2016.gads | 2017.gads | 2018.gads |
| (tūkst. latu)  2001.gada ekonomiskajos apstākļos | 702.4 | 702.4 | 702.4 | 702.4 | 702.4 |
| (lati)  attiecīgā gada ekonomiskajos apstākļos + 2 jaunu štatu vietu uzturēšana + divu darbinieku tehniskais nodrošinājums | 967 095  (1 376 052)  EUR | 1 000 403  (1 423 445)  EUR | 1 035 543  (1 473 445)  EUR | 1 070 683  (1 523 445)  EUR | 1 105 823  (1 573 444)  EUR |

Lai nodrošinātu Izglītības un zinātnes ministrijas papildu funkciju izpildi, kas saistīts ar kosmosa politikas īstenošanu un uzsāktās sadarbības nodrošināšanu ar EKA, uz laiku ir nepieciešams izveidot 2 jaunas darbinieku štata vietas. To paredzamās izmaksas: 2014.gadā 1373.16 (alga divām štata vietām mēnesī, 4.kvalifikācijas pakāpe, 9.algu grupa) X12 (mēnešu skaits) = **16 478** LVL. Divu darbinieka vietu tehniskais nodrošinājums sastāda: 916 LVL (darba telpas iekārtošana un datortehnikas nodrošināšana) X2=**1832** LVL. Sākot no 2014.gada divu darbinieku algošanai paredzēts **16 478** LVL gadā.

Līdz ar to kopējais paredzamais finansējuma apmērs ESV līgums izpildei ir **5 179 547** LVL laika periodā 2014. – 2018.g.

Atbilstoši Ministru kabineta 2012.gada 11.decembra noteikumiem Nr. 867 [„Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam”](http://www.likumi.lv/doc.php?id=253649) un to pielikumam, izpildot Ministru kabineta 2013.gada 28.maija sēdes protokollēmumā(Prot.Nr.32 48.§) noteikto[[2]](#footnote-2) ministrija ar 2013.gada 3.jūnija vēstuli Nr.01-10/2435 iesniedza Finanšu ministrijā un Pārresoru koordinācijas centrā jaunās politikas iniciatīvas pieprasījumu „Latvijas dalības Eiropas Kosmosa aģentūras Eiropas sadarbības valsts statusā nodrošināšana”. Jaunās politikas iniciatīvas ietvaros 2014.-2016.gadam tika skaidrots, ka iniciatīvas mērķis ir veicināt un attīstīt ar kosmosa jomu saistītu tehnoloģiju, pielietojumu, zinātnes un komercdarbību attīstību, lai pēc 5 gadiem varētu pievienoties Eiropas Kosmosa aģentūras (EKA) konvencijai par Eiropas Kosmosa aģentūras dibināšanu, kura tika parakstīta Parīzē 1975. gada 30.maijā, kā pilnvērtīga EKA dalībvalsts. EKA PECS programmas mērķis ir uzlabot valsts kosmosa industrijas kapacitāti, kas praktiski nozīmē dažādu zinātnisku un rūpniecisko projektu veikšanu kosmosa jomā. Saskaņā ar Ministru kabineta 2013.gada 27.augusta sēdē (Prot.Nr.46 102.§) nolemto, finansējums līguma izpildes nodrošināšanai nav atbalstīts.

Ņemot vērā minēto, ministrija iesniedz izskatīšanai Ministru kabineta sēdē šādus priekšlikumus:

1. **Ja Ministru kabinets atbalsta nepieciešamā papildus finansējuma piešķiršanu no 2015.gada, ministrija saskaņā ar ESV līguma 14.1 pantu uzsāk sarunas ar EKA par iespēju pārcelt PECS hartas parakstīšanas termiņu no 2014. gada 15.marta uz 2015.gada janvāri, tādejādi pagarinot ESV līguma stāšanās spēkā laiku.**

Ja EKA padome atbalstīs šo priekšlikumu, tad, veicot grozījumus ESV līgumā, 2015.gada janvārī ir jāparaksta PECS harta un jāveic pirmais maksājums.

Jāņem vērā, ka EKA līdz šim nav bijis precedents, ka valsts, kura ir parakstījusi ESV līgumu, vēlas pagarināt PECS hartas parakstīšanas termiņu. Saskaņā ar ESV līguma 14.1.pantā minēto PECS hartas parakstīšana jāveic ne vēlāk kā viena gada laikā pēc ESV līguma parakstīšanas, līdz ar to EKA Padome var neatbalstīt noteikto principu izmaiņas.

Ja EKA padome atbalstīs šo priekšlikumu un PECS harta parakstīšanas termiņš tiks pagarināts uz 2015.gadu, Latvija nevarēs finansēt divus EKA ekspertu visaugstāk novērtētos projektus, kuri savas specifikas dēļ ir jāuzsāk īstenot 2014.gada pirmajā pusē un ir jāīsteno līdz zemes novērošanas programmas *Copernicus* satelītu *Sentinel-2* un *Sentinel-3* palaišanai, attiecīgi 2015.gada pirmajā pusgadā un 2015.gada otrajā pusgadā. Abi šie projekti ir nozīmīgi Latvijai, jo dos tiešu ieguldījumu zemes novērošanas programmas *Copernicus* ieviešanā Latvijā un var attīstīt unikālu kompetenci, kas saistīta ar satelītu datu simulēšanu un attiecīgu algoritmu izstrādi. 2014.gada laikā arī citu projektu aptvertās tematikas var tikt īstenotas kādā citā EKA dalībvalstī, līdz ar to visu iesniegto projektu lietderība un aktualitāte 2014.gada nogalē būs jāpārskata.

Vienlaikus, ja EKA padome neatbalstīs šo priekšlikumu, tad uzskatām par nepieciešamību atkārtoti skatīt Ministru kabineta sēdē jautājumu par 2009.gada 23.jūlijā izglītības un zinātnes ministres Tatjanas Koķes Latvijas Republikas valdības vārdā parakstītā Latvijas Republikas valdības un Eiropas Kosmosa aģentūras līguma par sadarbību kosmosa jomā miermīlīgiem mērķiem termiņa pagarināšanu, kurš ar 2014.gada 22.jūliju zaudē spēku.

1. **Ja Ministru kabinets neatbalsta papildus finansējuma piešķiršanu no 2015.gada, ministrija nevar uzsākt sarunas ar EKA par iespēju pārcelt PECS hartas parakstīšanas termiņu no 2014.gada 15. marta uz 2015.gada janvāri, tādejādi pagarinot ESV līguma stāšanās spēkā laiku un līdz ar to, Latvija informē EKA, ka Latvijas dalība EKA Sadarbības valsts statusā ir jāatliek uz nenoteiktu laiku.**

Tādā gadījumā Latvija būs pirmā valsts EKA vēsturē, kura parakstot ESV līgumu to būs pārtraukusi, neparakstot EKA PECS hartu. Tas negatīvi ietekmēs Latvijas starptautisko reputāciju un uzticību EKA, to dalībvalstīs un lielākajā tās partnerī Eiropas Komisijā. Latvijas iespējas tuvākajā nākotnē kļūt par EKA sadarbības valsti un pilntiesīgu EKA dalībvalsti būs zudušas. Latvijas zinātnisko institūciju un uzņēmumu izstrādātie 33 EKA PECS projekti un it īpaši 10 no tiem, kurus atlasīja, zaudēs jēgu – būs nelietderīgi izlietoti valsts finanšu līdzekļi, laiks un ieguldītais darbs. Ministrija un partneru (Kosmosa tehnoloģiju klasteris)ieguldītais darbs un līdzekļi (personāla noslodze, iztērētie līdzekļi ekonomiskās analīzes veikšanai) 3 gadu garumā būs izlietoti nelietderīgi. EKA ekspertu darbs 3 gadu garumā būs izlietots (komandējumi uz Latviju, EKA PECS projektu vērtētāju darbs, EKA finansētie Latvijas doktoranti EKA institūcijās) nelietderīgi. Šāda rīcība negatīvi atsauktos arī Latvijas prezidentūras 2015.gadā, kā ietvaros Latvijai būs jāvada Kosmosa darba grupa, kur galvenais Eiropas Komisijas partneris ir EKA.

**Ministrija atbalsta A priekšlikuma pieņemšanu.**

Izglītības un zinātnes ministrs V.Dombrovskis

Valsts sekretāre S.Liepiņa

04.12.2013 16:07

1716

Karolis, 67047996

kaspars.karolis@izm.gov.lv

1. Ņemot vērā, ka Likumprojekts „Par Latvijas Republikas valdības un Eiropas Kosmosa aģentūras Eiropas sadarbības valsts līgumu” un Ministru kabineta protokollēmuma projekts tika izstrādāts jau 2011.gadā, bet apstiprināts tikai 2012.gada 11.decembra Ministru kabineta sēdē (sēdes prot.Nr.70 14.$ 1.punkts), par ikgadējo dalības summu tika izmantota EUR 1,237 miljoni gadā, kas tika norādīta EKA ekspertu vīzītē Latvijā 2011.gada 22.jūnijā, savukārt šobrīd saskaņā ar EKA ekspertu norādīto informāciju 2013.gada 15.marta vizītē, tiek prognozēta iepriekš norādītā summa **LVL 948 785** uz 2014.gadu. [↑](#footnote-ref-1)
2. Jautājumu par papildu finansējuma piešķiršanu likuma izpildei izskatīt kā jauno politikas iniciatīvu, un Izglītības un zinātnes ministrijai saskaņā ar Ministru kabineta 2013.gada 5.februāra rīkojuma Nr.40 "Par likumprojekta "Par vidēja termiņa budžeta ietvaru 2014., 2015. un 2016.gadam" un likumprojekta "Par valsts budžetu 2014.gadam" sagatavošanas grafiku" pielikuma 4.punktu iesniegt to Finanšu ministrijā un Pārresoru koordinācijas centrā līdz 2013.gada 3.jūnijam. [↑](#footnote-ref-2)